DA Den Europæiske Unions Tidende L 119/3

KOMMISSIONENS FORORDNING (EU) Nr. 398/2014

af 22. april 2014

om ændring af bilag II og III til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for benthiavalicarb, cyazofamid, cyhalofop butyl, forchlorfenuron, pymetrozin og silthiofam i eller på visse produkter

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a), og artikel 49, stk. 2, og

ud fra følgende betragtninger:

(1) Der er i bilag II og i del B i bilag III til forordning (EF) nr. 396/2005 fastsat maksimalgrænseværdier for cyazofamid, cyhalofop butyl, pymetrozin og silthiofam. Der er i del A i bilag III til forordning (EF) nr. 396/2005 fastsat maksimalgrænseværdier for benthiavalicarb og forchlorfenuron.

(2) Der bør foretages en teknisk tilpasning, hvorved navnet på det aktive stof »florchlorfenuron« ændres til »forchlorfenuron«.

(3) Den Europæiske Fødevaresikkerhedsautoritet (i det følgende benævnt »autoriteten«) har i overensstemmelse med artikel 12, stk. 2, i forordning (EF) nr. 396/2005, sammenholdt med artikel 12, stk. 1, i samme forordning, afgivet en begrundet udtalelse om de eksisterende maksimalgrænseværdier for benthiavalicarb (2). Autoriteten foreslog, at definitionen på restkoncentration ændres, og anbefalede at sænke maksimalgrænseværdien for kartofler. For andre produkter anbefalede autoriteten at forhøje eller bevare de eksisterende maksimalgrænseværdier. Autoriteten konkluderede, at der manglede visse oplysninger vedrørende maksimalgrænseværdien for agurker, og at der var behov for yderligere overvejelser blandt de ansvarlige for risikostyringen. Eftersom der ikke er nogen risiko for forbrugerne, bør maksimalgrænseværdien for dette produkt fastsættes i bilag II til forordning (EF) nr. 396/2005 enten på det eksisterende niveau eller på det niveau, autoriteten har peget på. Denne maksimalgrænseværdi tages op til revision under hensyntagen til de oplysninger, der foreligger senest to år efter offentliggørelsen af nærværende forordning.

(4) Autoriteten har i overensstemmelse med artikel 12, stk. 2, i forordning (EF) nr. 396/2005, sammenholdt med artikel 12, stk. 1, i samme forordning, afgivet en begrundet udtalelse om de eksisterende maksimalgrænseværdier for cyazofamid (3). For visse produkter anbefalede autoriteten at forhøje eller bevare de eksisterende maksimalgrænseværdier. Autoriteten konkluderede, at der manglede visse oplysninger vedrørende maksimalgrænseværdierne for kartofler, tomater, cucurbitae med spiselig skræl og cucurbitae med ikke spiselig skræl, og at der var behov for yderligere overvejelser blandt de ansvarlige for risikostyringen. Eftersom der ikke er nogen risiko for forbrugerne, bør maksimalgrænseværdierne for de pågældende produkter fastsættes i bilag II til forordning (EF) nr. 396/2005 enten på det eksisterende niveau eller på det niveau, autoriteten har peget på. De pågældende maksimalgrænseværdier tages op til revision under hensyntagen til de oplysninger, der foreligger senest to år efter offentliggørelsen af nærværende forordning.

(5) Autoriteten har i overensstemmelse med artikel 12, stk. 2, i forordning (EF) nr. 396/2005, sammenholdt med artikel 12, stk. 1, i samme forordning, afgivet en begrundet udtalelse om de eksisterende maksimalgrænseværdier for cyhalofop butyl (4). Den foreslog, at definitionen på restkoncentration ændres. Autoriteten konkluderede, at der manglede visse oplysninger vedrørende maksimalgrænseværdien for ris, og at der var behov for yderligere overvejelser blandt de ansvarlige for risikostyringen. Eftersom der ikke er nogen risiko for forbrugerne, bør maksimalgrænseværdien for dette produkt fastsættes i bilag II til forordning (EF) nr. 396/2005 enten på det eksisterende niveau eller på det niveau, autoriteten har peget på. Denne maksimalgrænseværdi tages op til revision under hensyntagen til de oplysninger, der foreligger senest to år efter offentliggørelsen af nærværende forordning.

(6) Autoriteten har i overensstemmelse med artikel 12, stk. 2, i forordning (EF) nr. 396/2005, sammenholdt med artikel 12, stk. 1, i samme forordning, afgivet en begrundet udtalelse om de eksisterende maksimalgrænseværdier for forchlorfenuron (5). Den anbefalede at sænke maksimalgrænseværdierne for spisedruer, druer til vinfremstilling og kiwifrugter.

(7) Autoriteten har i overensstemmelse med artikel 12, stk. 2, i forordning (EF) nr. 396/2005, sammenholdt med artikel 12, stk. 1, i samme forordning, afgivet en begrundet udtalelse om de eksisterende maksimalgrænseværdier for pymetrozin (6). Vedrørende maksimalgrænseværdien for endivie påpegede autoriteten en risiko for forbrugerne. Derfor er det hensigtsmæssigt at fastsætte denne maksimalgrænseværdi på det niveau, autoriteten har peget på. Autoriteten foreslog, at definitionen på restkoncentration ændres, og anbefalede at sænke maksimalgrænseværdierne for rapsfrø og bomuldsfrø. For andre produkter anbefalede autoriteten at forhøje eller bevare de eksisterende maksimalgrænseværdier. Autoriteten konkluderede, at der manglede visse oplysninger vedrørende maksimalgrænseværdierne for citrusfrugter, æbler, pærer, abrikoser, fersken, jordbær, brombær, hindbær, blåbær, solbær og ribs (røde, sorte og hvide), stikkelsbær, kartofler, knoldselleri, radiser, tomater, peberfrugter, auberginer, cucurbitae med spiselig skræl, cucurbitae med ikke spiselig skræl, sukkermajs, blomsterkål, rosenkål, hovedkål, bladkål, kålrabi, vårsalat, salat, havekarse, langskulpet vinterkarse, salatsennep, rød sennep, blade og skud af Brassica spp., spinat, portulak, bladbeder, kørvel, purløg, blade af selleri, persille, salvie, rosmarin, timian, basilikum, laurbærblade, estragon, bønner (friske, med bælg), ærter (friske, med bælg), bladselleri, fennikel, artiskokker, urteudtræk (tørrede, blomster), urteudtræk (tørrede, blade), humle (tørret), komælk, fåremælk og gedemælk, og at der var behov for yderligere overvejelser blandt de ansvarlige for risikostyringen. Eftersom der ikke er nogen risiko for forbrugerne, bør maksimalgrænseværdierne for de pågældende produkter fastsættes i bilag II til forordning (EF) nr. 396/2005 enten på det eksisterende niveau eller på det niveau, autoriteten har peget på. De pågældende maksimalgrænseværdier tages op til revision under hensyntagen til de oplysninger, der foreligger senest to år efter offentliggørelsen af nærværende forordning. Autoriteten konkluderede, at der manglede visse oplysninger vedrørende maksimalgrænseværdierne for okra og bønner (friske, uden bælg), og at der var behov for yderligere overvejelser blandt de ansvarlige for risikostyringen. Maksimalgrænseværdierne for okra og bønner (friske, uden bælg) bør sættes til den specifikke bestemmelsesgrænseværdi eller til standardmaksimalgrænseværdien som fastsat i artikel 18, stk. 1, litra b), i forordning (EF) nr. 396/2005.

(8) Autoriteten har i overensstemmelse med artikel 12, stk. 2, i forordning (EF) nr. 396/2005, sammenholdt med artikel 12, stk. 1, i samme forordning, afgivet en begrundet udtalelse om de eksisterende maksimalgrænseværdier for silthiofam (7). Den konkluderede, at der manglede visse oplysninger vedrørende maksimalgrænseværdierne for korn af byg, rug og hvede, og at der var behov for yderligere overvejelser blandt de ansvarlige for risikostyringen. Eftersom der ikke er nogen risiko for forbrugerne, bør maksimalgrænseværdierne for de pågældende produkter fastsættes i bilag II til forordning (EF) nr. 396/2005 enten på det eksisterende niveau eller på det niveau, autoriteten har peget på. De pågældende maksimalgrænseværdier tages op til revision under hensyntagen til de oplysninger, der foreligger senest to år efter offentliggørelsen af nærværende forordning.

(9) For så vidt angår vegetabilske og animalske produkter, for hvilke der ikke er indberettet relevante godkendelser eller importtolerancer på EU-plan, og hvor der ikke foreligger nogen CXL-grænseværdi, konkluderede autoriteten, at der var behov for yderligere overvejelser blandt de ansvarlige for risikostyringen. Under hensyntagen til den nuværende videnskabelige og tekniske viden bør maksimalgrænseværdierne for disse produkter sættes til den specifikke bestemmelsesgrænseværdi eller til standardmaksimalgrænseværdien som fastsat i artikel 18, stk. 1, litra b), i forordning (EF) nr. 396/2005.

(10) Kommissionen har rådført sig med EU-referencelaboratorierne for restkoncentrationer af pesticider om behovet for at ændre visse bestemmelsesgrænseværdier. For en række stoffers vedkommende konkluderede laboratorierne, at den tekniske udvikling gør det muligt at fastsætte en lavere bestemmelsesgrænseværdi for visse varer.

(11) På baggrund af autoritetens begrundede udtalelser og under hensyntagen til alle relevante faktorer opfylder de ændringer af maksimalgrænseværdierne, som der er ansøgt om, kravene i artikel 14, stk. 2, i forordning (EF) nr. 396/2005.

(12) Unionens handelspartnere er gennem Verdenshandelsorganisationen blevet hørt om de nye maksimalgrænseværdier, og deres bemærkninger er taget i betragtning.

(13) Forordning (EF) nr. 396/2005 bør derfor ændres i overensstemmelse hermed.

(14) For at gøre det muligt at produkter kan markedsføres, forarbejdes og forbruges normalt, bør der i forordningen fastsættes overgangsforanstaltninger for de produkter, der er produceret lovligt inden ændringen af maksimalgrænseværdierne, og for hvilke der foreligger data om, at der er opretholdt et højt forbrugerbeskyttelsesniveau.

(15) Før de ændrede maksimalgrænseværdier træder i kraft, bør medlemsstaterne og de berørte parter have en rimelig frist til at forberede sig, så de kan opfylde de nye krav, ændringen af maksimalgrænseværdierne medfører.

(16) Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed —

VEDTAGET DENNE FORORDNING:

Artikel 1

Bilag II og III til forordning (EF) nr. 396/2005 ændres som angivet i bilaget til nærværende forordning.

Artikel 2

Forordning (EF) nr. 396/2005 finder stadig anvendelse i den ordlyd, den havde, før den blev ændret ved nærværende forordning, på produkter, der er produceret lovligt inden den 13. november 2014:

1) for så vidt angår de aktive stoffer benthiavalicarb, cyhalofop butyl, cyazofamid, forchlorfenuron og silthiofam i og på alle produkter

2) for så vidt angår det aktive stof pymetrozin i og på alle produkter undtagen endivie, bredbladet.

Artikel 3

Denne forordning træder i kraft på tyvendedagen efter offentliggørelsen i Den Europæiske Unions Tidende.

Den anvendes fra den 13. november 2014.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 22. april 2014. På Kommissionens vegne José Manuel BARROSO Formand

(1) EUT L 70 af 16.3.2005, s. 1.

(2) Den Europæiske Fødevaresikkerhedsautoritet: »Review of the existing maximum residue levels (MRLs) for benthiavalicarb according to Article 12 of Regulation (EC) No 396/2005«. EFSA Journal 2012; 10(8):2872. [31 pp.].

(3) Den Europæiske Fødevaresikkerhedsautoritet: »Review of the existing maximum residue levels (MRLs) for cyazofamid according to Article 12 of Regulation (EC) No 396/2005«. EFSA Journal 2012; 10(12):3065. [38 pp.].

(4) Den Europæiske Fødevaresikkerhedsautoritet: »Review of the existing maximum residue levels (MRLs) for cyhalofop-butyl according to Article 12 of Regulation (EC) No 396/2005«. EFSA Journal 2013; 11(2):3115. [25 pp.].

(5) Den Europæiske Fødevaresikkerhedsautoritet: »Review of the existing maximum residue levels (MRLs) for forchlorfenuron according to Article 12 of Regulation (EC) No 396/2005«. EFSA Journal 2012; 10(8):2862. [26 pp.].

(6) Den Europæiske Fødevaresikkerhedsautoritet: »Review of the existing maximum residue levels (MRLs) for pymetrozine according to Article 12 of Regulation (EC) No 396/2005«. EFSA Journal 2012; 10(10):2919. [67 pp.], revideret udgave af 10. januar 2013.

(7) Den Europæiske Fødevaresikkerhedsautoritet: »Review of the existing maximum residue levels (MRLs) for silthiofam according to Article 12 of Regulation (EC) No 396/2005«. EFSA Journal 2013; 11(1):3088. [25 pp.].